Την παραίτησή του από τον θώκο του Μητροπολίτη Καλαβρύτων και Αιγιαλείας ανακοίνωσε ο Αμβρόσιος. Ο Αμβρόσιος θα υποβάλει την παραίτησή του -και επισήμως- τη Δευτέρα στην Ιερά Σύνοδο, ώστε να ξεκινήσουν οι διαδικασίες για την ανάδειξη του διαδόχου του.

Σήμερα ο Αμβρόσιος τέλεσε την αποχαιρετιστήρια Λειτουργία του ως Μητροπολίτης Καλαβρύτων, στον Μητροπολιτικό Ιερό Ναό Καλαβρύτων και σε σύντομη ομιλία του γνωστοποίησε την απόφασή του να αποχωρήσει από την Μητρόπολη μετά από 41 χρόνια.

«Σήμερα είναι η τελευταία λειτουργία ως μητροπολίτης σας στον χώρο αυτόν. Είναι αποχαιρετιστήριος λειτουργία διότι χθες υπέγραψα και αύριο καταθέτω στην Σύνοδο την παραίτησή μου. Έχω 41 χρόνια κοντά σας. Έχω αναλώσει τον εαυτό μου με την χάρη του θεού από το πρωί μέχρι το βράδυ εργαζόμενος. Και από το βράδυ μέχρι το πρωί αγρυπνώ πολλές φορές για εσάς και προσεύχομαι», είπε ο Αμβρόσιος.

«Μπήκα στα 82 και πλέον πρέπει να κοιτάξω τον εαυτό μου γιατί καθώς λέει η Γραφή «τ αἱ ἡμέραι τῶν ἐτῶν ἡμῶν ἐν αὐτοῖς ἑβδομήκοντα ἔτη, ἐὰν δὲ ἐν δυναστείαις, ὀγδοήκοντα ἔτη, καὶ τὸ πλεῖον αὐτῶν κόπος καὶ πόνος».

Πρέπει να κοιτάξω λίγο τον εαυτό μου και να αφήσω τις πολλές ευθύνες και μάλιστα σε μια εποχή που και η πατρίδα μας κινδυνεύει και η πίστη μας διώκεται. Έκανα ό,τι μπορούσα. Τα υπόλοιπα ο θεός ας φροντίσει», τόνισε ο μητροπολίτης Καλαβρύτων και Αιγιαλείας.

Ο Αμβρόσιος επεχείρησε μάλιστα και αυτοκριτική, λέγοντας: «Έχω κάνει κάποια καλά. Έχω κάνει σφάλματα. Ζητώ από τον θεό και από εσάς συγνώμη».

Είχε καταδικαστεί για δημόσια υποκίνηση σε βία και μίσος

Τον περασμένο Ιανουάριο, στον Αμβρόσιο είχε επιβληθεί ποινή φυλάκισης επτά μηνών με τριετή αναστολή από το Τριμελές Πλημμελειοδικείο Αιγίου καθώς είχε κριθεί ένοχος για τα αδικήματα της δημόσιας υποκίνησης σε βία ή μίσος και για κατάχρηση εκκλησιαστικού αξιώματος.

Ο μητροπολίτης είχε βρεθεί στη θέση του κατηγορουμένου όταν, με αφορμή την επέκταση του συμφώνου συμβίωσης και σε ομόφυλα ζευγάρια, έγραφε για τους ομοφυλόφιλους το 2015 στο προσωπικό του ιστολόγιο, ανάμεσα σε άλλα:

«Ε, λοιπόν, αυτούς τους ξεφτιλισμένους, φτύστε τους! Αποδοκιμάστε τους! Μαυρίστε τους! Δεν είναι άνθρωποι! Είναι εκτρώματα της φύσεως! Ψυχικά και πνευματικά πάσχουν! Είναι άτομα με νοητική διαταραχή!».

Το δικαστήριο είχε αναγνωρίσει στον μητροπολίτη το ελαφρυντικό του πρότερου έντιμου βίου, γι’ αυτό και δεν του είχε επιβάλει χρηματική ποινή, όπως αρχικώς είχε προταθεί.

Κατά την απολογία του, ο μητροπολίτης ισχυρίστηκε μεταξύ άλλων ότι με το επίμαχο κείμενο που είχε αναρτήσει δεν καταφερόταν κατά των ομοφυλοφίλων, αλλά εναντίον πολιτικών…

Εξελέγη το 1978

Ο Καλαβρύτων και Αιγιαλείας κ. Αμβρόσιος, κατά κόσμο Αθανάσιος Λενής, γεννήθηκε στις 22 Ιουλίου 1938 στην Αθήνα.

Εξελέγη Μητροπολίτης Καλαβρύτων και Αιγιαλείας, στις 12 Οκτωβρίου του 1978, στις 19 Νοεμβρίου ενθρονίστηκε στο Αίγιο, και μία εβδομάδα μετά, στις 25 Νοεμβρίου στα Καλάβρυτα.